## Odluka o proglašenju Zakona o izvršavanju Državnog proračuna Republike Hrvatske za 2001. godinu

### NN 130/2000 (27.12.2000.), Odluka o proglašenju Zakona o izvršavanju Državnog proračuna Republike Hrvatske za 2001. godinu

# ZASTUPNIČKI DOM HRVATSKOGA SABORA

if !supportEmptyParas endif

2401

Na teme­lju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 2001. GODINU

Proglašavam Zakon o izvršava­nju Državnog proračuna Republike Hrvatske
za 2001. godinu, koji je donio Zastupnički dom Hrvatskoga sabora na sjednici
13. prosinca 2000.

Broj: 01-081-00-4339/2
Zagreb, 19. prosinca 2000.

Predsjednik
Republike Hrvatske
**Stjepan Mesić**, v. r.

## ZAKON

### O IZVRŠAVANJU DRŽAVNOG PRORAČUNA REPUBLIKE HRVATSKE ZA 2001. GODINU

I. OPĆE ODREDBE

Članak 1.

Ovim se Zakonom uređuje struktura prihoda i izdataka Državnog proračuna
Republike Hrvatske za 2001. godinu (u daljnjem tekstu: Proračun), njegovo izvršavanje,
upravljanje državnom imovinom i dugovima, davanje jamstava, prava i obveze
korisnika proračunskih sredstava te kazne za neispunjavanje obveza.

II. STRUKTURA PRORAČUNA

Članak 2.

(1) Opći se dio Proračuna sastoji od Bilance prihoda i izdataka te Računa
financiranja, a Posebni dio sadrži raspored izdataka prema njihovoj vrsti i
proračunskim korisnicima.

(2) U Bilanci prihoda i izdataka iskazani su porezni i neporezni
prihodi, drugi prihodi i primitci od državne imovine te sred­stva za
financiranje javnih izdataka na razini države na temelju zakonskih propisa.

(3) U Računu financiranja iskazana su zaduženja i otplate sredstava, što
je povezano s financiranjem salda Bilance prihoda i izdataka.

III. IZVRŠAVANJE
PRORAČUNA

1. Upravljanje prihodima i izdatcima

Članak 3.

(1) Sredstva se Proračuna osiguravaju proračunskim korisnicima (u
daljnjem tekstu: korisnici), koji su u njegovu Posebnom dijelu određeni za
nositelje sredstava na pojedinim stavkama.

(2) Korisnici smiju koristiti
proračunska sredstva samo za namjene koje su određene Proračunom, i to do
visine utvrđene u njegovu Posebnom dijelu.

Članak 4.

Korisnici koriste proračunska
sredstva u skladu sa svojim godišnjim financijskim planom, prema redoslijedu
utvrđenom tromjesečnim i mjesečnim planovima.

Članak 5.

(1) Korisnici moraju pri
ugovaranju uvjeta za ispunjavanje obveza koje se podmiruju iz Proračuna uzeti u
obzir utvrđeni redoslijed priljeva i odljeva sredstava.

(2) Plaćanje predujma može se
ugovoriti samo na temelju prethodne suglasnosti Ministarstva financija (u
daljnjem tekstu: Ministarstvo).

2. Trošenje proračunskih sredstava

Članak 6.

Proračun se izvršava na temelju tromjesečnih i mjesečnih planova
korisnika, u skladu s raspoloživim sredstvima.

Članak 7.

(1) Korisnici smiju preuzimati obveze najviše do visine sred­stava
osiguranih u Posebnom dijelu Proračuna ako je njihovo plaćanje usklađeno s
tromjesečnim i mjesečnim planovima njegova izvršavanja.

(2) Zbog neusklađenog priljeva sredstava u Proračun, prema tromjesečnim
i mjesečnim planovima izdataka, Ministarstvo iznimno može izmijeniti redoslijed
doznake sredstava pojedinim korisnicima.

Članak 8.

(1) Ministarstvo izvršava mjesečne i tromjesečne financijske planove po
korisnicima i izdatcima, u skladu s raspoloživim sred­stvima.

(2) Ministarstva koja su nadležna za korisnike utvrđuju mjesečne i
tromjesečne računske planove izvršavanja izdataka svojih korisnika u okviru
raspoloživih sredstava iz stavka 1. ovoga članka.

Članak 9.

(1) Korisnici su obvezni Ministarstvu dostavljati tromjesečne računske
planove izvršavanja izdataka s mjesečnim računskim planovima izvršavanja
izdataka i to 15 dana prije početka tro­mje­sečja.

(2) Ako korisnik Ministarstvu ne dostavi tromjesečni plan s mjesečnim računskim
planovima izvršavanja izdataka u roku iz stavka 1. ovoga članka, mjesečni računski
plan za toga korisnika utvrđuje Ministarstvo.

Članak 10.

Neutrošena sredstva s pojedinih stavaka planiranih izdataka prema mjesečnom
računskom planu izvršavanja izdataka Ministarstvo doznačuje na iste stavke računskog
plana za sljedeći mjesec.

Članak 11.

Izdatci korisnika koji nisu utvrđeni mjesečnim računskim planom izvršavanja
izdataka ili izdatci koji prekoračuju iznose na određenim stavkama mjesečnoga
računskog plana izvršavanja izdataka mogu se iznimno podmiriti samo uz
prethodnu suglasnost Ministarstva.

Članak 12.

(1) O korištenju sredstava Tekuće zalihe Proračuna odlučuje Vlada
Republike Hrvatske (u daljnjem tekstu: Vlada).

(2) Predsjednik Vlade može raspolagati sredstvima Tekuće zalihe Proračuna
do pojedinačnog iznosa od 500.000,00 kuna.

(3) Ministar financija može raspolagati sredstvima Tekuće zalihe Proračuna
do pojedinačnog iznosa od 100.000,00 kuna.

(4) Sredstva Tekuće zalihe Proračuna mogu se koristiti za izvršavanje
sudskih odluka (presuda, rješenja, nagodbi i dr.) radi isplate naknade i rente
koje se isplaćuju na teret sredstava Proračuna.

(5) O korištenju sredstava iz stavka 1., 2., 3. i 4. ovoga članka Vlada
izvješćuje Hrvatski sabor (u daljnjem tekstu: Sabor) polugodišnje.

Članak 13.

(1) Ako se tijekom godine, na temelju propisa, poveća djelokrug ili
nadležnost korisnika, koji zahtijeva i povećana sredstva, ili se osnuje novi
korisnik, sredstva se za njegove izdatke osiguravaju iz Tekuće zalihe Proračuna.

(2) Ako se tijekom godine, na temelju propisa, smanji djelokrug ili
nadležnost korisnika, što zahtijeva smanjena sredstva, ili korisnik bude
ukinut, neutrošena se sredstva za njegove izdatke prenose u Tekuću zalihu Proračuna
ili na korisnika koji preuzme njegove poslove.

Članak 14.

(1) Devizna sredstva koja ostvare korisnici obavljanjem usluga uplaćuju
se na posebni devizni račun Proračuna.

(2) Devizni račun iz stavka 1. ovoga članka koristi Ministarstvo, a
ostali korisnici mogu imati devizni račun jedino na temelju prethodne
suglasnosti ministra financija.

(3) Sredstva koja su na deviznom računu iz stavka 1. ovoga članka
koriste se za plaćanje planiranih proračunskih izdataka.

Članak 15.

Pogrešno ili više uplaćeni prihodi u Proračun vraćaju se uplatiteljima
na teret tih prihoda. Rješenje o tomu donosi Ministarstvo.

Članak 16.

(1) Radi pravodobnog obračunavanja i doznačivanja prora­čunskih
sredstava za 2001. godinu za plaće i druge izdatke, korisnici su obvezni
Ministarstvu pravosuđa, uprave i lokalne samouprave dostaviti svako rješenje o
zasnivanju i o prestanku radnog odnosa zaposlenika.

(2) Rješenje iz stavka 1. ovoga članka korisnici su obvezni dostaviti u
roku od osam dana od dana zasnivanja ili prestanka radnog odnosa.

(3) Odredbe se stavka 1. i 2. ovoga članka ne odnose na Ministarstvo
unutarnjih poslova i Ministarstvo obrane.

Članak 17.

(1) Sredstva za ostala materijalna prava isplaćivat će se korisnicima
prema kolektivnim ugovorima i sporazumima u visini i opsegu utvrđenim između
Vlade i sindikata u dijelu za koji ovim Zakonom nije propisano drukčije.

(2) Materijalna prava koja
nisu utvrđena kolektivnim ugovorima i sporazumima između Vlade i sindikata,
isplaćivat će se korisnicima u visini i u opsegu utvrđenim zakonom ili odlukom
Vlade Republike Hrvatske.

Članak 18.

(1) Sredstva osigurana u
Proračunu po jamstvima Vlade za otplatu inozemnih kredita Hrvatske uprave za
ceste doznačivat će Ministarstvo poslovnoj banci.

(2) Sredstva osigurana u
Proračunu po jamstvima Vlade za otplatu kredita Hrvatskih željeznica doznačivat
će Ministarstvo poslovnoj banci, ako Hrvatske željeznice ne izvrše obvezu za
koje je jamstvo dala Vlada.

Članak 19.

(1) U Proračunu su do 30.
lipnja 2001. planirana sredstva za materijalne izdatke, opremu, kapitalne
izdatke te za tekuće i investicijsko održavanje za potrebe domova
umirovljenika, primarnu zdravstvenu zaštitu, županijske i gradske bolnice, za
osnovne i srednje škole te sredstva za materijalne izdatke centra za socijalnu
skrb.

(2) Sredstva iz stavka 1.
ovoga članka od 1. srpnja 2001. osiguravat će se u proračunima županija i
gradova.

Članak 20.

(1) Sredstva osigurana u
Proračunu za održavanje županijskih i lokalnh cesta rasporedit će Vlada na
prijedlog Ministarstva pomorstva, prometa i veza na temelju sljedećih mjerila:

- mreže županijskih i
lokalnih cesta,

- visine vlastitih izravnih
prihoda županijskih uprava za ceste po Zakonu o javnim cestama,

- ujednačavanja propisanog
standarda redovnog održavanja županijskih i lokalnih cesta do 50% u svim županijama,

- ujednačavanje izdataka za
izvanredno održavanje asfaltnih županijskih i lokalnih cesta prema ocjeni
stanja kolnika.

(2) Sredstva osigurana u
Proračunu za potporu modernizacije, rekonstrukcije i građenja županijskih i
lokalnih cesta rasporedit će Vlada na prijedlog Ministarstva pomorstva, prometa
i veza na temelju sljedećih mjerila:

- stupnja izgrađenosti mreže županijskih i lokalnih cesta,

- visine vlastitih izravnih prihoda županijskih uprava za ceste po
Zakonu o javnim cestama,

- potpune pripremljenosti izvedbene dokumentacije,

- stope povrata investicije od 12%,

- osiguranog vlastitog učešća županije i županijske uprave za ceste u
financiranju od 60%.

Članak 21.

(1) Korisnicima su osigurana sredstva za obvezno osiguranje iz članka
75. točke 2., 3. i 4. Zakona o osiguranju (»Narodne novine«, br. 90/94., 20/97.
i 46/97. - pročišćeni tekst i 116/99.).

(2) Sredstva za nadoknadu štete na imovini koja nije osigurana (poslovne
zgrade, uređaji, instalacije, oprema i dr.) osigurana su u Proračunu prema
stavku 1. ovoga članka, a doznačivat će se korisnicima na njihov zahtjev.

(3) U Proračunu su osigurana sredstva za osiguranje službenika, namještenika
i dužnosnika korisnika od posljedica nesretnog slučaja, te sredstva za obveze
iz obveznoga zdravstvenog osiguranja za rizike od ozljede na radu i oboljenja
od profesionalnih bolesti.

Članak 22.

(1) U Proračunu su osigurana sredstva za zdravstvenu zaštitu staračkih
seljačkih domaćinstava i neosiguranih osoba iz članka 47. točke 20. i 21.
Zakona o zdravstvenom osiguranju (»Narodne novine«, br. 75/93., 11/94., 55/96.,
1/97. - pročišćeni tekst, 109/97., 88/98., 10/99. i 34/99.).

(2) Sredstva iz stavka 1.
ovoga članka doznačivat će se Hr­vat­skom zavodu za zdravstveno osiguranje.

Članak 23.

U 2001. godini u Proračunu su
osigurana sredstva za obveze iz Zakona o zdravstvenom osiguranju (»Narodne
novine«, br. 75/93., 11/94., 55/96., 1/97. - pročišćeni tekst, 109/97., 88/98.
i 10/99.), samo za obveze iz članka 47., i to za:

1. nadoknadu plaće za vrijeme
korištenja porodiljnog dopusta do jedne, odnosno tri godine života djeteta,
posvojiteljskog dopusta i prava na rad u skraćenom radnom vremenu do jedne,
odnosno tri godine života djeteta te za novčanu nadoknadu nezaposlenim majkama
za vrijeme korištenja porodiljnog dopusta za blizance, treće i svako sljedeće
dijete od dana rođenja djeteta do navršene treće godine života,

2. nadoknadu plaće za vrijeme
korištenja dopusta iz članka 57. Zakona o radu,

3. nadoknadu plaće za korištenje
stanke za dojenje djeteta iz članka 60. Zakona o radu,

4. mjere povećane zdravstvene
skrbi nad pučanstvom starijim od 65 godina života, kao i djece do navršene 18
godine života,

5. zdravstveno prosvjećivanje,

6. pomoć za opremu novorođenog djeteta,

7. liječenje po posebnim propisima,

8. razvoj znanstveno-istraživačke djelatnosti,
zdravstveno-informacijskog sustava i zdravstvene statistike,

9. razliku u troškovima zdravstvene zaštite izazvane većim odstupanjem u
organiziranju zdravstvene zaštite od propisanih normativa zbog demografskih
karakteristika (otoci, gustoća naseljenosti),

10. zdravstvene mjere zaštite čovjekova okoliša,

11. epidemiološke, zdravstveno-statističke i socijalno-medicinske
djelatnosti,

12. međunarodne obveze u oblasti zdravstvenog osiguranja,

13. dio rada državnih zdravstvenih zavoda sukladno Zakonu o zdravstvenoj
zaštiti,

14. zdravstvenu zaštitu osiguranika i članova obitelji iz članka  5. Zakona o zdravstvenom osiguranju,

15. zdravstvenu zaštitu osiguranika i članova obitelji iz članka 5.
stavka 1. točke 18. Zakona o zdravstvenom osiguranju i obveze utvrđene prema članku
22. Zakona o zdravstvenom osiguranju.

Članak 24.

U Proračunu su osigurana
sredstva za obveze iz članka 3. Zakona o zdravstvenoj zaštiti stranaca u
Republici Hrvatskoj (»Narodne novine«, br. 114/97.) i iz članka 8. stavka 1.
Zakona o pravima hrvatskih branitelja iz Domovinskog rata i članova njihovih
obitelji (»Narodne novine«, br. 108/96.).

Članak 25.

Invalidnine, nadoknade,
socijalna skrb i druga osobna primanja za koja su sredstva osigurana u Proračunu,
mogu se povećavati isključivo na temelju mjerila utvrđenih sustavom usklađivanja
tih primanja utvrđenim posebnim propisima.

Članak 26.

Ovlašćuje se Vlada da donosi
odluke o visini dnevnice za službena putovanja u zemlji i o visini nadoknada za
terenski doplatak, za korištenje osobnog automobila u službene svrhe te o
visini nadoknade zbog odvojenog života od obitelji za sve korisnike i druge
pravne i fizičke osobe kojima se ti izdatci isplaćuju iz proračunskih sredstava
ili sredstava dobivenih kredita.

Članak 27.

(1) Ovlašćuje se Hrvatski zavod za zapošljavanje (u daljnjem tekstu:
Zavod) da vlastita sredstva može koristiti u svoti od 167.914.000,00 kuna, i to
za:

- izdatke za plaće, doprinose i nadoknade

   zaposlenika                   101.500.000,00 kuna

- materijalne troškove        34.800.000,00
kuna

- kapitalna ulaganja            31.614.000,00
kuna

(2) Sredstva iz stavka 1. ovoga članka koriste se na temelju Godišnjega
financijskog plana Zavoda.

(3) O utrošku sredstava iz stavka 1. i 2. ovoga članka Zavod je obvezan
izvješćivati Ministarstvo rada i socijalne skrbi i Ministarstvo tromjesečno.

Članak 28.

Zavod može sredstvima ostvarenim vlastitim prihodom sudjelovati u
provedbi politike zapošljavanja.

Članak 29.

(1) Nadoknada plaće za
vrijeme korištenja porodnog dopusta od šest mjeseci do jedne godine djetetova života,
posvojiteljskog dopusta i skraćenoga radnog vremena do jedne godine djetetova života
iznosi 1.600,00 kuna.

(2) Nadoknade plaće za
vrijeme korištenja porodnog dopusta od jedne do tri godine djetetova života i
posvojiteljskog dopusta iznos 1.100,00 kuna, nadoknada plaće za vrijeme skraćenog
radnog vremena od jedne do tri godine djetetova života, dopusta iz članka 57.
Zakona o radu iznosi 1.600,00 kuna, novčana nadoknada za vrijeme korištenja
porodnog dopusta nezaposlene majke iznosi 900,00 kuna. Osnovica za obračun
nadoknade plaće za vrijeme stanke za dojenje djeteta iz članka 60. Zakona o
radu iznosi 1.600,00 kuna.

(3) Nadoknadu će plaće iz
stavka 1. i 2. ovoga članka Ministarstvo doznačivati Hrvatskom zavodu za
zdravstveno osiguranje.

(4) Nadoknada za opremu
novorođenog djeteta iznosi 1.360,00 kuna.

Članak 30.

Sredstva koja su Proračunom
osigurana za potporu udrugama, čija je djelatnost od interesa za Republiku
Hrvatsku, raspore­đivat će se u skladu s Odlukom o mjerilima za određivanje
udruga čija je djelatnost od interesa za Republiku Hrvatsku i financijskoj
potpori udrugama iz sredstava državnog proračuna (»Narodne novine«, br.
86/98.).

Članak 31.

(1) Ovlašćuje se Vlada da uštede
ostvarene na jednom kapitalnom projektu preraspodijeli na drugi kapitalni
projekt na prijedlog ministarstva u čiji djelokrug spada korisnik drugoga
kapitalnog projekta.

(2) Odluka iz stavka 1. ovoga
članka donosi se uz prethodno mišljenje Ministarstva.

(3) O korištenju sredstava iz
stavka 1. ovoga članka Vlada izvješćuje Sabor polugodišnje.

Članak 32.

(1) Sredstva za kapitalne
projekte i izdatke doznačivat će se izravno izvođačima radova i dobavljačima
robe.

(2) Sredstva iz stavka 1.
ovoga članka doznačivat će Ministarstvo.

Članak 33.

Za obavljanje platnog prometa
po računima Proračuna, računima Proračuna i računima korisnika proračuna Zavodu
za platni promet plaća se nadoknada prema ugovoru koji će ministar financija
sklopiti sa Zavodom za platni promet.

IV. UPRAVLJANJE DRŽAVNOM IMOVINOM
I DUGOVIMA

1. Upravljanje državnom imovinom

Članak 34.

(1) Korisnik koji stekne nekretninu, dužan je u roku od 30 dana od dana
njezinog stjecanja, podnijeti zahtjev Državnom pravobraniteljstvu Republike
Hrvatske za podnošenje prijedloga za upis nekretnine u zemljišne knjige, s
potrebnom dokumentacijom.

(2) Državno pravobraniteljstvo Republike Hrvatske sačinit će zemljišnoknjižni
prijedlog, koji će podnijeti nadležnom sudu radi upisa nekretnine u zemljišne
knjige.

Članak 35.

(1) Kada korisnici besplatno stječu osnovna sredstva, kojih bi vlasništvo
ili korištenje prouzročilo nove izdatke veće od vrijednosti osnovnog sredstva,
odnosno od prihoda koji se ostvaruju korištenjem, obvezni su prije njihova
stjecanja zatražiti suglasnost Ministarstva.

(2) Državno pravobraniteljstvo Republike Hrvatske može podnijeti zemljišnoknjižni
prijedlog za upis nekretnine ako ona spada u sredstva iz stavka 1. ovoga članka
na temelju dokumentacije prema članku 35. stavku 1. ovoga Zakona, ako je
Ministarstvo dalo suglasnost iz stavka 1. ovoga članka.

Članak 36.

(1) Slobodnim novčanim sredstvima na računu Proračuna upravlja
Ministarstvo.

(2) Prihodi od upravljanja slobodnim novčanim sredstvima uplaćuju se u
Proračun.

Članak 37.

(1) Kada se sredstva Proračuna koriste za sanaciju, dokapitalizaciju ili
kao udio u sredstvima pravne osobe, Republika Hrvat­ska postaje suvlasnikom
imovine u tim pravnim osobama razmjerno uloženim sredstvima.

(2) Dio imovine u vlasništvu Republike Hrvatske iz stavka 1. ovoga članka
upisuje njezin korisnik u Glavnu knjigu Državne riznice, a dioničko društvo
upisuje Republiku Hrvatsku i kao vlasnika razmjernog broja dionica u knjigu
dionica.

(3) Evidenciju o imovini i suvlasničkim dijelovima iz stavka 1. i 2.
ovoga članka vode njezini korisnici kao i Ured za državnu imovinu, a podatke o
tome dostavljaju Ministarstvu.

2. Zaduživanje i tekuće otplate

Članak 38.

(1) Ovlašćuje se Vlada da može uzeti zajam na inozemnom i domaćem tržištu
novca i kapitala do ukupne svote od 5.756.231.106,00 kuna, koja je iskazana u
Računu financiranja Proračuna.

(2) Tekuće otplate glavnice
državnog duga iskazane u Računu financiranja Proračuna za 2001. godinu u svoti
od 7.908.820.106,00 kuna te pripadajuće kamate imaju prednost u izvršavanju
Proračuna, pred svim ostalim izdatcima.

(3) Ovlašćuje se Vlada da za
izvore sredstava za otplatu duga koristi obveznice, bankarske i druge kredite
te kratkoročne vrijednosne papire (trezorski zapisi).

(4) Ministarstvo će predložiti
Vladi najpogodnije oblike zaduženja.

(5) O radnjama iz stavka 1.,
2. i 3. ovoga članka Vlada izvješćuje Sabor polugodišnje.

3. Upravljanje državnim dugom

Članak 39.

(1) Ovlašćuje se Vlada da može prijevremeno otkupiti obveznice Republike
Hrvatske te prijevremeno otplatiti bankarske i druge kredite u slučajevima kada
otkup obveznica i otplatu kredita može financirati sredstvima iz povoljnijeg
oblika zaduživanja te tako ostvariti uštedu u otplati kamata.

(2) Prijevremeni otkup obveznica Republike Hrvatske i prijevremena
otplata bankarskih i drugih kredita iskazuje se u Općem dijelu Proračuna kao
izvanbilančna stavka Bilance prihoda i izdataka za 2001. godinu.

(3) Zaduženje radi financiranja prijevremenog otkupa obveznica Republike
Hrvatske te prijevremene otplate bankarskih i drugih kredita iskazuju se u Općem
dijelu Proračuna kao izvan­bilančna stavka Bilance prihoda i izdataka za 2001.
godinu.

(4) Vlada može sklopiti financijske sporazume na temelju takozvanih
derivatnih financijskih instrumenata radi postizanja najpovoljnije valutne i
kamatne strukture državnog duga te što manjeg rizika u međuvalutnih promjena i
porasta kamatnih stopa. Uvjet je za sklapanje sporazuma da druga stranka u
sporazumu ima ocjenu dugoročnoga međunarodnoga kreditnog rejtinga A+ ili višu.

(5) Potraživanja i obveze koje nastanu na temelju takozvanih derivatnih
financijskih instrumenata iskazuju se tromjesečno u Općem dijelu Proračuna kao
izvanbilančna stavka Bilance prihoda i izdataka za 2001. godinu.

(6) Ministarstvo će predložiti
Vladi provedbu radnji iz stavka 1. i 4. ovoga članka.

(7) O radnjama iz ovoga članka
Vlada izvješćuje Sabor polugodišnje.

Članak 40.

(1) Mjenice kojima se na
teret Proračuna stvaraju obveze može izdavati samo Ministarstvo.

(2) Ministri i rukovoditelji
tijela državne i sudbene vlasti mogu stvarati obveze i sklapati ugovore kojima
se stvaraju višegodišnje obveze za Proračun na temelju prethodne suglasnosti
Ministarstva.

(3) Kontrolu poslovnih
postupaka u pripremi i izvršenju proračuna, upravljanju javnim dugom i
gotovinom, praćenje primjene propisa, nastanka obveza, sustav računovodstva
proračuna i financijskog izvještavanja obavljat će Državna riznica.

Članak 41.

(1) Jedinica lokalne
samouprave i jedinica lokalne uprave i samouprave može se zadužiti uzimanjem
kredita na tržištu novca i kapitala i kod izvođača radova, isključivo za
kapitalni projekt obnove i razvitka (investiciju) koji se financira iz njihova
proračuna, a koji potvrdi njihovo predstavničko tijelo uz prethodnu suglasnost
Vlade.

(2) Ugovor o zaduživanju
sklapa župan, gradonačelnik i načelnik na osnovi proračuna.

(3) Suglasnost iz stavka 1.
ovoga članka je obvezni prilog ugovora o zaduživanju.

(4) O zahtjevu za davanje
suglasnosti Vlada odlučuje u roku od 40 dana nakon podnošenja zahtjeva.

(5) Ministar financija
propisuje obvezne sastojke zahtjeva, obvezne priloge i dokumentaciju.

Članak 42.

(1) Ukupna godišnja obveza
(godišnji anuitet) jedinice lokalne samouprave i jedinice lokalne uprave i
samouprave za kredit iz članka 41. ovoga Zakona može iznositi najviše do 20%
ostvarenih prihoda u godini koja prethodi godini u kojoj se zadužuju.

(2) U iznos ukupne godišnje
obveze iz stavka 1. ovoga članka uključen je i iznos godišnjeg anuiteta po
kreditima, danim jamstvima i suglasnostima iz prethodnih godina.

(3) Pod ostvarenim proračunskim
prihodima podrazumije­vaju se ostvareni prihodi pojedine jedinice lokalne
samouprave iz članka 6. Zakona o proračunu (»Narodne novine«, br. 92/94.)
umanjeni za primitke od: 1. domaćih i inozemnih potpora, dotacija i transfera
iz državnog proračuna i proračuna drugih jedinica lokalne samouprave i uprave
(točka d), 2. primitke iz posebnih ugovora: mjesni samodoprinos i
sufinanciranje građana (točka b) i 3. tuzemnog i inozemnog zaduženja (točka f).

Članak 43.

(1) Trgovačko društvo i javna
ustanova, čiji je osnivač i većinski vlasnik jedinica lokalne samouprave i
jedinica lokalne uprave i samouprave, može se zadužiti samo uz suglasnost
osnivača.

(2) Dok se statutom ili
odlukom jedinice lokalne samouprave i jedinice lokalne uprave i samouprave ne
propiše tko odlučuje o suglasnosti iz stavka 1. ovoga članka, odluku donosi
pred­stav­ničko tijelo jedinice lokalne samouprave odnosno jedinice lokalne
uprave i samouprave.

(3) Ako jedinice lokalne
samouprave i jedinice lokalne uprave i samouprave ne postignu dogovor o davanju
suglasnosti iz stavka 1. ovoga članka, smatra se da je suglasnost dana ako se
za njeno davanje izjasni više od 50% vlasničkog udjela trgovačkog društva ili
javne ustanove.

(4) Jedinica lokalne
samouprave i jedinica lokalne uprave i samouprave dužna je izvijestiti
Ministarstvo financija o danim suglasnostima dva puta godišnje i to u srpnju i
prosincu tekuće godine.

Članak 44.

(1) Jedinica lokalne uprave i
samouprave može davati jamstvo jedinici lokalne samouprave na svojem području
uz prethodnu suglasnost Vlade Republike Hrvatske, pod uvjetima iz članka 41. i
42. ovoga Zakona.

(2) Jedinica lokalne
samouprave i jedinica lokalne uprave i samouprave može davati jamstva za
ispunjenje obveza trgo­vač­kog društva i javne ustanove, čiji je osnivač i većinski
vlasnik. Dano jamstvo uključuje se u opseg mogućeg zaduženja jedinice lokalne
samouprave i jedinice lokalne uprave i samouprave iz članka 42. ovoga Zakona.

(3) Dok se statutom ili
odlukom jedinice lokalne samouprave i jedinice lokalne uprave i samouprave ne
propiše tko odlučuje o davanju jamstva iz stavka 2. ovoga članka, odluku donosi
pred­stavničko tijelo jedinice lokalne samouprave, odnosno jedinice lokalne
uprave i samouprave, razmjerno njihovu udjelu u vlasništvu.

(4) Ako jedinice lokalne
samouprave i jedinice lokalne uprave i samouprave ne postignu dogovor o davanju
jamstva iz stavka 2. ovoga članka, smatra se da je jamstvo dano ako se za njegovo
davanje izjasni više od 50% vlasničkog udjela trgovačkog društva ili javne
ustanove.

(5) Jedinica lokalne
samouprave i jedinica lokalne uprave i samouprave dužna je izvijestiti
Ministarstvo financija o danim jamstvima dva puta godišnje, u srpnju i prosincu
tekuće godine.

Članak 45.

(1) Radi podmirenja dijela
kapitalnih izdataka, Ministarstvo za javne radove, obnovu i graditeljstvo i
Hrvatska vodoprivreda koristit će dionice iz portfelja Hrvatskog fonda za
privatizaciju do visine neiskorištenog iznosa nominalne vrijednosti dionica,
utvr­đenog člankom 23. točkom 1., 2. i 3. Zakona o izvršavanju Držav­nog proračuna
Republike Hrvatske za 1999. godinu (»Na­rod­ne novine«, br. 167/98., 17/99. i
70/99.), uvećanog za 50% iznosa nominalne vrijednosti dionica utvrđene tim
Zakonom, a Ministarstvo pravosuđa, uprave i lokalne samouprave do potpunog
iskorištenja iznosa nominalne vrijednosti dionica utvrđene istim Zakonom.

(2) Ministarstvu pomorstva, prometa i veza dodijelit će se dionice iz
portfelja Hrvatskog fonda za privatizaciju u iznosu od 800.000.000,00 kuna za
održavanje cesta.

4. Državna jamstva

Članak 46.

(1) Ovlašćuje se Vlada da u ime Republike Hrvatske iznimno može davati
financijska i činidbena jamstva na prijedlog Ministarstva.

(2) Iznos državnih jamstava utvrdit će Vlada.

(3) Davanje jamstava uvjetovat će se osiguranjem naplate na temelju
zaloga imovine tražitelja kredita, odnosno drugim instrumentima osiguranja.

(4) Jamčevna zaliha za financijska državna jamstva u Proračunu iznosi
150.000.000,00 kuna.

(5) Činidbena državna jamstva iz stavka 1. ovoga članka mogu se davati
na temelju primljenih predujmova u novcu ili imovini za gradnju brodova do
njihove isporuke, nabavu zrakoplova na temelju dugoročnog ugovora o zakupu te
za infrastrukturne projekte (promet i veze, energetika, zaštita okoliša), koji
se izvode na osnovi koncesija ili zajedničkih ulaganja.

(6) Tražitelj jamstava i
prateća banka, dužni su prethodno zatražiti suglasnost Ministarstva o namjeri
davanja državnoga jamstva.

(7) Zahtjev se dokumentira
procjenom boniteta tražitelja prije dobivanja jamstva, te ocjenom efekta novoga
kreditnog zaduženja na ukupno poslovno stanje tražitelja, uzimajući u obzir
stupanj postojeće zaduženosti.

(8) Ministarstva koja su
nadležna za tražitelje jamstva dužna su u roku od petnaest dana od podnošenja
zahtjeva za suglasnost dati Ministarstvu mišljenje o razvojnim promjenama,
restrukturiranju društva tražitelja, kao i ocjenu mogućnosti otplate kredita.

(9) Ministarstvo je dužno
Vladi dostaviti svoje mišljenje najkasnije u roku od 40 dana od prijma zahtjeva
za prethodnu suglasnost.

(10) Hrvatska banka za obnovu i razvitak, te Hrvatska garancijska
agencija kreditima i jamstvima poticat će i osigurati proizvodnju, izvoz i malo
poduzetništvo.

(11) Država za dana financijska jamstva zaračunava proviziju u visini od
0,5% vrijednosti državnog jamstva.

(12) Provizija se naplaćuje prije preuzimanja odluke o danom jamstvu tražitelju.
Provizija je prihod Proračuna.

(13) Ministarstvo, za državna jamstva koja se aktiviraju, može dati
nalog banci ili drugoj financijskoj organizaciji ovlaštenoj za platni promet
radi blokade računa dužnika i izmirenja povrata duga.

(14) Ministarstvo, na temelju posebnim ugovorom predvi­đenih obveza dužnika,
ima isti prioritet u izvršavanju kao i nalozi za druge oblike javnih davanja u
odnosu na sve ostale naloge po obvezama dužnika, njegovog pravnog sljednika i
solidarnog jamca.

(15) O radnjama iz ovoga članka Vlada izvješćuje Sabor polugodišnje.

Članak 47.

Odluke Vlade o zaduživanju te o davanju državnih jamstava objavljuju se
u »Narodnim novinama«.

Članak 48.

Za temeljni kapital Hrvatske
banke za obnovu i razvitak u 2001. godini osiguravaju se sredstva u svoti od
146.000.000,00 kuna.

Članak 49.

(1) U Proračunu nisu
planirana sredstva za kapitalne projekte izgradnje autocesta u Republici
Hrvatskoj, osim sredstava u visini od 150.000.000,00 kuna za podmirenje dijela
ugovornih obveza koje dospijevaju u prvom tromjesečju 2001. godine na
projektima: Autocesta Bregana - Zagreb i Autocesta
Bosiljevo - Tunel Sv. Rok.

(2) Sukladno programu građenja
autocesta u Republici Hrvat­skoj za razdoblje od 2001. do 2004. godine predložit
će se cjelovit model financiranja i plana izgradnje autocesta u Republici Hrvat­skoj.

Članak 50.

Ako se izmjenama i dopunama
zakona smanje izdatci planirani u Proračunu oni će se usmjeriti u znanost,
obrazovanje i pravosuđe i ka novim gospodarskim projektima, novim tehnologijama
i novim proizvodima od strane mladih znanstvenika, te osnivanjem znanstvenih
zaklada.

Članak 51.

(1) Svako ministarstvo i svi
drugi proračunski korisnici utvrdit će visinu plaća po mjesecima koja u zbroju
za cijelu godinu mora biti u okviru proračuna.

(2) Svi proračunski korisnici
izvijestit će, do kraja ožujka 2001. godine, Vladu o planu isplate plaća te
mjerama i aktivnostima kojima će osigurati izvršenje zadaća iz stavka 1. ovoga članka.

V. KAZNENE ODREDBE

Članak 52.

Novčanom kaznom od 5.000,00 do 25.000,00 kuna za prekršaj će se kazniti
odgovorna osoba korisnika Proračuna:

1) ako proračunska sredstva
ne koristi za one namjene za koje su utvrđena ili ako preuzme obveze iznad
svote utvrđene u Proračunu (članak 3. stavak 2. i članak 4.),

2) ako preuzme obveze iznad
visine osiguranih sredstava u Posebnom dijelu Proračuna (članak 7. stavak 1.),

3) ako Ministarstvu ne
dostavi tromjesečni računski plan s razrađenim mjesečnim planom u propisanom
roku (članak 9.),

4) ako devizna sredstva ne
uplati na posebni račun banke koju odredi Ministarstvo (članak 14.),

5) ako u roku ne dostavi rješenje
o zasnivanju ili prestanku radnog odnosa zaposlenika (članak 16. stavak 1. i
2.),

6) ako sredstva isplati
suprotno članku 17. ovoga Zakona,

7) ako invalidnine,
nadoknade, socijalnu skrb i druga osobna primanja poveća suprotno odluci iz članka
25. ovoga Zakona,

8) ako sredstva ne koristi na
temelju godišnjega financijskog plana (članak 27. stavak 2.),

9) ako prihode od upravljanja
slobodnim novčanim sredstvima ne uplaćuje u Proračun (članak 36. stavak 2.),

10) ako sklopi ugovor
suprotno članku 39., 41. i 42. ovoga Zakona,

11) ako izda suglasnost i jamstvo suprotno članku 44. i 45. ovoga
Zakona, i

12) ako Ministarstvu ne dostavi podatke u propisanom roku (članak 44. i
45.).

VI. ZAVRŠNE ODREDBE

Članak 53.

Ovlašćuje se ministar financija da prema potrebi donosi podrobnije
propise za provedbu ovoga Zakona.

Članak 54.

Ovaj Zakon stupa na snagu danom objave u »Narodnim novinama«, a
primjenjuje se od 1. siječnja 2001.

Klasa: 400-06/00-01/15
Zagreb, 13. prosinca 2000.

ZASTUPNIČKI DOM HRVATSKOGA SABORA

Predsjednik
Zastupničkog doma Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 130/2000-2401